Syyskuussa 2012 Lähi-idässä tehtiin useita hyökkäyksiä pääasiassa Yhdysvaltain diplomaattisiin kohteisiin. Myös muiden länsimaiden diplomatioihin hyökättiin. Tapahtumat saivat alkunsa 11. syyskuuta 2012, kun Yhdysvaltain suurlähetystöön Kairossa, Egyptissä, ja Yhdysvaltain konsulaattiin Bengasissa, Libyassa, hyökättiin. Levottomuuksien oletettiin saaneen alkunsa yhdysvaltalaisvideosta *Innocence of Muslims*, jossa loukataan islamia ja profeetta Muhammedia.

Yhdysvaltain suurlähettiläs Christopher Stevens kuoli Libyassa tehdyssä hyökkäyksessä. Hyökkäyksen järjestämisestä on epäilty islamistitaistelijoita. Yhdysvaltojen mukaan konsulaatti-isku oli etukäteen suunniteltu, ja siinä käytettiin muun muassa sinkoja. Yhdysvaltalaisten mukaan terroristiryhmä käytti videosta aiheutunutta kaaosta hyväkseen toteuttaessaan iskun konsulaattiin..

Hyökkäykset
-----------

### Afganistan

Afganistanissa Talibanit iskivät 15. syyskuuta Yhdysvaltain ja Britannian sotilastukikohtaan. Hyökkäyksessä kuoli kaksi sotilasta ja useita haavoittui. Talibanien mukaan heidän kohteenaan oli brittiläinen prinssi Harry, joka on komennuksella Afganistanissa. Hän ei kuitenkaan ollut raketti-iskun tekohetkellä paikalla tukikohdassa. 16. syyskuuta kapinalliset tappoivat neljä kansainvälisten joukkojen sotilasta.

### Egypti

Kairossa, Egyptissä levottomuudet alkoivat, kun muslimeja vastustava yhdysvaltalaisvideo oli ladattu verkkoon. Mielenosoittajat kaatoivat Yhdysvaltain lipun, ja vaativat suurlähettilästä lähtemään Egyptistä. Suurin osa suurlähetystön väestä lähti pois töistä ennen kuin mielenosoitukset alkoivat.

### Jemen

13. syyskuuta jemeniläiset mielenosoittajat hyökkäsivät Yhdysvaltain Sanaan-suurlähetystön alueelle, mutta Jemenin poliisit ajoivat heidät pois. Mielenosoittajat sytyttivät muun muassa autoja palamaan sekä polttivat Yhdysvaltain lipun.

### Libya

Aseistautuneet ihmiset hyökkäsivät 11. syyskuuta Yhdysvaltain konsulaattiin Bengasissa, Libyassa. He sytyttivät rakennuksen tuleen, ja ampuivat kuoliaaksi yhden konsulaatin työntekijöistä, ja haavoittivat toista. Myöhemmin vahvistettiin, että iskussa kuoli myös kolme muuta konsulaatin työntekijää. Yksi kuolleista oli Yhdysvaltain Libyan-suurlähettiläs Christopher Stevens. Useita libyalaisia on pidätetty iskujen jälkeen.

### Sudan

Khartumissa tuhannet mielenosoittajat tunkeutuivat 14. syyskuuta Saksan suurlähetystöön. He sytyttivät alueella tulipaloja sekä rikkoivat lähetystön ikkunoita. Mielenosoittajat hyökkäsivät myös Britannian lähetystöön. He yrittivät päästä myös Yhdysvaltain suurlähetystöön, mutta vartijat ampuivat varoituslaukauksia katolta. Ainakin viisi mielenosoittajaa loukkaantui poliisin luodista ja yksi kuoli jäätyään auton alle.

### Tunisia

Tunisissa mielenosoittajat sytyttivät palamaan yhdysvaltalaisen koulun sekä Yhdysvaltain lähetystön aluetta.

Mielenosoittajia Bahrainissa.
#### Protestit muissa maissa

Australian Sydneyssä sekä Malediiveilla oli mielenosoituksia 15. syyskuuta. Ranskassa ja Belgiassa pidätettiin yhteensä parisataa mielenosoittajaa. 16. syyskuuta monta sataa muslimia osoitti mieltään Kööpenhaminassa, Tanskassa, Yhdysvaltain suurlähetystön edustalla.

Reaktiot
--------

Yhdysvaltain presidentti Barack Obama tuomitsi jyrkästi iskut Libyassa. Hän kertoi Yhdysvaltojen ja Libyan työskentelevän yhteistyössä löytääkseen syylliset. Libyan hallitus pyysi Yhdysvalloilta anteeksi suurlähettilään surmaamista. Yhdysvaltain ulkoministeri Hillary Clinton tuomitsi lyhytelokuvan. Saksan ulkoministeri Guido Westerwelle totesi ymmärtävänsä islamilaisten raivostumisen videosta, mutta sanoi ettei se oikeuta väkivaltaan. YK:n pääsihteeri Ban Ki-moon tuomitsi elokuvan ja piti sitä sananvapauden väärinkäyttönä.

Turvatoimet
-----------

Yhdysvallat lähetti kaksi hävittäjäalusta Libyan rannikolle sekä 50 merijalkaväen sotilasta Tripoliin turvaamaan siellä sijaitsevaa suurlähetystöä. Yhdysvaltain presidentti Barack Obama antoi määräyksen lisätä kaikkien lähetystöjen ja edustustojen turvatoimia.

Lähteet
-------

1. 1 2  Libya: Konsulaatti-iskussa kuoli USA:n suurlähettiläs yle.fi. Viitattu 14.9.2012.
2. 1 2  Libya: Useita pidätetty konsulaatti-iskusta yle.fi. Viitattu 14.9.2012.
3. 1 2  Kaksi entistä Navy Seal -sotilasta kuoli Bengasin konsulaatti-iskussa hs.fi. Viitattu 14.9.2012.
4. ↑  USA:n Libyan konsulaattiin tehdystä iskusta uusia pidätyksiä yle.fi. Viitattu 28.9.2012.
5. ↑  Talibanit iskivät Yhdysvaltain ja Britannian sotilastukikohtaan yle.fi. Viitattu 15.9.2012.
6. ↑  Taleban kohautti: Raketti-iskulla yritettiinkin tappaa prinssi Harry iltasanomat.fi.  Arkistoitu 16.9.2012. Viitattu 15.9.2012.
7. ↑  Afganistanin tukikohtaisku oli poikkeuksellisen raju mtv3.fi. Viitattu 16.9.2012.
8. 1 2  Video profeetta Muhammedista suututti muslimit, konsulaatin virkailija ammuttu Libyassa yle.fi. Viitattu 14.9.2012.
9. ↑  Jemenin poliisi ajoi hyökkääjät pois USA:n lähetystön alueelta yle.fi. Viitattu 14.9.2012.
10. ↑  Kuohunta kiihtyy – suurlähetystöihin hyökättiin Sudanissa mtv3.fi. Viitattu 14.9.2012.
11. 1 2  Muslimien mellakointi jatkuu: Koulu sytytettiin tulee Tunisiassa iltalehti.fi. Viitattu 14.9.2012.
12. 1 2  Islaminvastaisen elokuvan nostattama mellakointi laajeni uusiin maihin hs.fi. Viitattu 14.9.2012.
13. ↑  Rienausfilmistä mielenosoituksia jo Australiassa mtv3.fi. Viitattu 15.9.2012.
14. ↑  Rienausvideosta kahakoita - Ranskassa ja Belgiassa pidätyksiä mtv3.fi. Viitattu 16.9.2012.
15. ↑  Muhammed-mielenosoitukset levisivät Tanskaan yle.fi. Viitattu 16.9.2012.
16. ↑  Obama tuomitsi jyrkästi Libyan iskun yle.fi. Viitattu 14.9.2012.
17. ↑  Libya pahoittelee surmia - Obama haluaa syylliset oikeuteen iltalehti.fi. Viitattu 14.9.2012.
18. ↑  Yhdysvallat varuillaan - "Väkivaltaisuudet voivat levitä tänään" uusisuomi.fi. Viitattu 14.9.2012.
19. ↑   *Ban Ki-moon tuomitsi rienausvideon.* Aamulehti 21.9.2012, s. A12.
20. ↑  Yhdysvallat lähettää hävittäjäaluksia Libyan rannikolle yle.fi. Viitattu 14.9.2012.

Aiheesta muualla
----------------

* Kuvia tai muita tiedostoja aiheesta **Innocence of Muslims -protestit** Wikimedia Commonsissa